B4-0345, 0364, 0386, 0392, 0394 και 0407/96

Ψήφισμα σχετικά με την παραβίαση των πολιτικών και ανθρωπίνων δικαιωμάτων στην Ισλαμική Δημοκρατία του Ιράν

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του για τις παραβιάσεις ανθρωπίνων δικαιωμάτων εκ μέρους της Ισλαμικής Δημοκρατίας του Ιράν,

Α. λαμβάνοντας υπόψη ότι έχουν σκοτωθεί τόσο στο Ιράν όσο και εκτός του Ιράν αρκετοί ιρανοί αντιφρονούντες, υπό συνθήκες που αφήνουν να υποθέσει κανείς ότι ίσως να δολοφονήθηκαν από πράκτορες της ιρανικής κυβέρνησης,

Β. επισημαίνοντας την πρόσφατη ποινική δίωξη για φόνο, που ασκήθηκε από τον Γερμανό Γενικό Εισαγγελέα κατά του Ιρανού Υπουργού Ali Fallahian, επικεφαλής της μυστικής υπηρεσίας του Ιράν, μετά τη δολοφονία τεσσάρων κουρδικής καταγωγής Ιρανών μελών της αντιπολίτευσης, στο Βερολίνο το Σεπτέμβριο του 1992,

Γ. λαμβάνοντας υπόψη ότι, στις 20 Φεβρουαρίου 1996, ανακοινώθηκε ότι η κ. Zahra Rajabi, μέλος του Εθνικού Συμβουλίου Αντιστάσεως του Ιράν, και ο κ. Abol-Ali Moradi, συμπαθώς διακείμενος προς την οργάνωση αυτή, ευρέθησαν νεκροί στην Κωνσταντινούπολη,

Δ. λαμβάνοντας υπόψη ότι, σύμφωνα με πληροφορίες, το Υπουργείο Πληροφοριών της Τεχεράνης και οι Διπλωματικές Αποστολές στο εξωτερικό εξακολουθούν να επιδίδονται σε εκφοβισμό των ιρανών προσφύγων,

Ε. εκφράζοντας ανησυχία για τη σύλληψη στο Yazd του Ιράν, του Dhabihu'llah Mahrami, με την κατηγορία της θρησκευτικής αποστασίας, ενώ το Ισλαμικό Υπουργείο Ασφαλείας εξακολουθεί να ασκεί μεγάλη πίεση στον κ. Mahrami να αποποιηθεί τη θρησκευτική πίστη των Μπαχάι και να ασπασθεί το Ισλάμ,

ΣΤ. εκφράζοντας ανησυχία για τη θανατική ποινή που επεβλήθη στον κ. Mahrami για θρησκευτική αποστασία,

Ζ. θορυβημένο λόγω του εκφοβισμού που ασκούν οι επίσημες αρχές του Ιράν εναντίον των Μπαχάι και των άλλων θρησκευτικών μειονοτήτων, με τις κατασχέσεις περιουσιακών στοιχείων, τη βεβήλωση νεκροταφείων, τη μη αναγνώριση γάμων και διαζυγίων Μπαχάι, τη μη αναγνώριση των κληρονομικών δικαιωμάτων, την απαγόρευση μετακινήσεων προς το εξωτερικό, τη μη αναγνώριση των δικαιωμάτων κοινωνικής ασφάλισης όπως και του δικαιώματος να εκλέγουν και να διατηρούν τα διοικητικά τους όργανα, την άρνηση του δικαιώματος του συνέρχεσθαι, την άρνηση της πρόσβασης στην τριτοβάθμια εκπαίδευση, τη μη αναγνώριση του δικαιώματος του συνεταιρίζεσθαι, καθώς και την ολοκληρωτική εκδίωξη 10.000 Μπαχάι από θέσεις στην κυβέρνηση και την εκπαίδευση από τις αρχές της δεκαετίας του 1980,

1. καταδικάζει απερίφραστα τις δολοφονίες των Zahra Rajabi και Ali Moradi, καθώς και τη δίωξη πολιτικών αντιφρονούντων από την ιρανική κυβέρνηση και τους πράκτορές της, τόσο εντός όσο και εκτός του Ιράν[semigr ]

2. καλεί την ιρανική κυβέρνηση να ακυρώσει τη θανατική ποινή που επεβλήθη στον κ. Mahrami και σε όλους τους άλλους ανεξαρτήτως θρησκευτικής πίστεως στο Ιράν, και να λάβει επειγόντως μέτρα για την αποκάτασταση της ελευθερίας όλων όσων κρατούνται λόγω των πεποιθήσεών τους[semigr ]

3. εκφράζει για άλλη μια φορά την αλληλεγγύη του προς τους ιρανούς πολίτες που διώκονται από την κυβέρνηση της Τεχεράνης επειδή ανήκουν σε θρησκευτικές μειονότητες ή λόγω του φύλου τους ή της εθνικής τους προέλευσης, ή επειδή αντιπολιτεύονται την κυβέρνηση[semigr ]

4. καλεί την ιρανική κυβέρνηση να αποκαταστήσει την ελευθερία της λατρείας για όλα τα άτομα και τις κοινότητες του Ιράν, ανεξαρτήτως δόγματος και εθνικής προέλευσης, να τους επιτρέψει να ακολουθούν τη συνείδησή τους κατά την άσκηση των θρησκευτικών τους καθηκόντων, και να τους παραχωρήσει το δικαίωμα να μοιράζονται την πίστη τους με άλλους ανθρώπους[semigr ]

5. καλεί τα κράτη μέλη της ΕΕ να ενισχύσουν την προστασία που παρέχουν σε ηγέτες της αντιπολίτευσης που ζουν εξόριστοι στο έδαφός τους[semigr ]

6. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τις κυβερνήσεις των κρατών μελών καθώς και την Κυβέρνηση του Ιράν.